CELEX: 32015R0895
Language: sk
Date: 2015-02-02 00:00:00
Title: Delegované nariadenie Komisie (EÚ) 2015/895 z 2. februára 2015, ktorým sa dopĺňa nariadenie Európskeho parlamentu a Rady (EÚ) č. 508/2014 o Európskom námornom a rybárskom fonde, pokiaľ ide o prechodné ustanovenia

12.6.2015   
            
            
               SK
            
            
               Úradný vestník Európskej únie
            
            
               L 147/1
            
         DELEGOVANÉ NARIADENIE KOMISIE (EÚ) 2015/895
   z 2. februára 2015,
   ktorým sa dopĺňa nariadenie Európskeho parlamentu a Rady (EÚ) č. 508/2014 o Európskom námornom a rybárskom fonde, pokiaľ ide o prechodné ustanovenia
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 508/2014 z 15. mája 2014 o Európskom námornom a rybárskom fonde, ktorým sa zrušujú nariadenia Rady (ES) č. 2328/2003, (ES) č. 861/2006, (ES) č. 1198/2006 a (ES) č. 791/2007 a nariadenie Európskeho parlamentu a Rady (EÚ) č. 1255/2011 (1), a najmä na jeho článok 129 ods. 1,
   keďže:
   
               (1)
            
            
               V článku 129 nariadenia (EÚ) č. 508/2014 sa stanovuje možnosť určiť podmienky, za ktorých sa podpora schválená Komisiou na základe nariadení Rady (ES) č. 861/2006 (2), (ES) č. 1198/2006 (3) a (ES) č. 791/2007 (4) a nariadenia Európskeho parlamentu a Rady (EÚ) č. 1255/2011 (5) môže začleniť do podpory poskytovanej podľa nariadenia (EÚ) č. 508/2014 vrátane technickej pomoci a hodnotení ex post.
            
         
               (2)
            
            
               Mali by sa prijať ustanovenia týkajúce sa prechodu z podpory podľa nariadenia (ES) č. 1198/2006 na podporu podľa nariadenia (EÚ) č. 508/2014. Hodnotenie ex post programov financovaných v rámci Európskeho fondu pre rybné hospodárstvo (EFRH) poskytne kľúčové informácie na podporu strategickej správy pre nadchádzajúce programové obdobie v zmysle článku 53 ods. 2 nariadenia Európskeho parlamentu a Rady (EÚ) č. 1303/2013 (6). Tieto informácie budú zároveň východiskom pre posúdenie vplyvu, ktoré pomôže pripraviť nový regulačný rámec pre EŠIF v období po roku 2020.
            
         
               (3)
            
            
               Vzhľadom na uvedené skutočnosti by sa týmto nariadením mali upraviť termíny na dokončenie hodnotenia ex post programov, aby sa zohľadnila skutočnosť, že termín stanovený v článku 50 ods. 3 nariadenia (ES) č. 1198/2006 nie je zlučiteľný s komplexným hodnotením ex post, pretože nie je možné, aby hodnotiteľ overil, nakoľko sa dosiahli ciele programov, kým záväzky a platby stále prebiehajú. V súlade s článkom 55 ods. 1 nariadenia (ES) č. 1198/2006 sa obdobie oprávnenosti výdavkov v rámci EFRH končí 31. decembra 2015, a platby od príjemcov a platby príjemcom podľa článku 55 ods. 1 a článkom 55 ods. 7 uvedeného nariadenia sa teda môžu uskutočňovať až do tohto dátumu. Okrem toho posledné žiadosti o platbu môžu členské štáty zaslať podľa článku 86 ods. 1 písm. a) nariadenia (ES) č. 1198/2006 Komisii do 31. marca 2017.
            
         
               (4)
            
            
               Týmto nariadením by sa malo takisto ujasniť, že členské štáty nemusia Komisii poskytnúť výročnú správu uvedenú v článku 67 nariadenia (ES) č. 1198/2006 do 30. júna 2016, pretože informácie obsiahnuté v tejto správe sa nestihnú doručiť načas, aby ich bolo možné začleniť do hodnotiacej správy ex post podľa článku 50 ods. 3 nariadenia (ES) č. 1198/2006. Potom, ako členské štáty v júni 2016 zašlú danú správu Komisii, bude nutné ju schváliť predtým, ako bude do 31. decembra 2016 preskúmaná a začlenená do hodnotenia ex post. Okrem toho sa tieto informácie zahrnú do záverečnej správy uvedenej v uvedenom článku,
            
         PRIJALA TOTO NARIADENIE:
   Článok 1
   Rozsah pôsobnosti
   Toto nariadenie sa uplatňuje na hodnotenie ex post operačných programov a na výročné správy, ktoré majú členské štáty zaslať na základe nariadenia (ES) č. 1198/2006.
   Článok 2
   Hodnotenie ex post
   Hodnotenie ex post uvedené v článku 50 ods. 3 nariadenia (ES) č. 1198/2006 Komisia dokončí do 31. decembra 2016.
   Článok 3
   Výročná správa o vykonávaní
   V roku 2016 členské štáty nie sú povinné zaslať výročnú správu o vykonávaní operačného programu podľa článku 67 ods. 1 nariadenia (ES) č. 1198/2006.
   Článok 4
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. februára 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 149, 20.5.2014, s. 1.
   
      (2)  Nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (Ú. v. EÚ L 160, 14.6.2006, s. 1).
   
      (3)  Nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo (Ú. v. EÚ L 223, 15.8.2006, s. 1).
   
      (4)  Nariadenie Rady (ES) č. 791/2007 z 21. mája 2007, ktorým sa zavádza program kompenzácie dodatočných nákladov vzniknutých pri uvádzaní určitých výrobkov rybolovu z najvzdialenejších regiónov Azor, Madeiry, Kanárskych ostrovov, Francúzskej Guyany a Réunionu na trh (Ú. v. EÚ L 176, 6.7.2007, s. 1).
   
      (5)  Nariadenie Európskeho parlamentu a Rady (EÚ) č. 1255/2011 z 30. novembra 2011, ktorým sa zriaďuje program na podporu budúceho rozvoja integrovanej námornej politiky (Ú. v. EÚ L 321, 5.12.2011, s. 1).
   
      (6)  Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006. (Ú. v. EÚ L 347, 20.12.2013, s. 320).